**Høringsnotat –**

**forslag til endringer i**

**forskrift om ressursforvaltning i petroleumsvirksomheten**

**(ressursforskriften)**

**og**

**forskrift om materiale og dokumentasjon ved undersøkelse etter og utnyttelse av undersjøiske reservoarer på kontinentalsokkelen til lagring av CO₂ (forskrift om dokumentasjon ved lagring av CO₂ på sokkelen).**

# Innledning

Oljedirektoratet (OD) sender på høring forslag til endringer i forskrift av 13. desember 2017 nr. 2004 om ressursforvaltning i petroleumsvirksomheten (ressursforskriften) og forslag til endringer i forskrift av 13. desember 2017 nr. 2004 om materiale og dokumentasjon ved undersøkelse etter og utnyttelse av undersjøiske reservoarer på kontinentalsokkelen til lagring av CO₂ (forskrift om dokumentasjon ved lagring av CO₂ på sokkelen).

Forslagene til endringer har til hensikt å tilpasse forskriftene til praksis og rutiner, gjøre nødvendige språklige justeringer samt å forenkle og tydeliggjøre forskriftene. Det foreslås også enkelte materielle endringer. Disse omtales nærmere nedenfor.

Ressursforskriften ble sist endret ved forskrifter 19. desember 2017 nr. 2244 (i kraft 1. januar 2018) og 16. desember 2020 nr. 2948 (i kraft 1 januar 2021). Forskrift om dokumentasjon ved lagring av CO₂ på sokkelen, som i hovedsak har tilsvarende bestemmelser som ressursforskriften på CO₂ lagrings området, ble ikke endret tilsvarende da ressursforskriften ble endret. Det foreslås derfor endringer i forskrift om dokumentasjon ved lagring av CO₂ på sokkelen for å bringe disse to forskriftene i harmoni. OD har vurdert å samle bestemmelsene i ressursforskriften og forskrift om dokumentasjon ved lagring av CO₂ på sokkelen i en forskrift. Som følge av at forskriftene regulerer to ulike virksomheter og fordi CO2 virksomheten er i en tidlig fase og har delvis andre aktører enn petroleumsvirksomheten, har OD foreløpig funnet det mest hensiktsmessig å opprettholde dagens system.

Ved vedtakelse av forskrift om dokumentasjon ved lagring av CO₂ på sokkelen ble det fastslått at forskriften skulle gjelde for CO₂ lagring både i og utenfor petroleumsvirksomhet. For å unngå dobbeltregulering foreslås det nå at ressursforskriften avgrenses mot CO₂ transport og lagring som er del av petroleumsvirksomhet etter petroleumsforskriften kapittel 4a.

Merknadene til ressursforskriften ble ved forrige revisjon utskilt i en egen veileder: [Veileder til ressursforskriften](file:///C://Users/KSR/Downloads/veileder-ressursforskriften%20(6).pdf). OD foreslår at også merknadene i forskrift om dokumentasjon ved lagring av CO₂ på sokkelen flyttes over i en egen veileder til forskriften: *Veileder til forskrift om dokumentasjon ved lagring av CO₂ på sokkelen*. Disse dokumentene vil bli oppdatert/opprettet etter at endringene i forskriftene er fastsatt.

# Forslag til endringer i forskrift om ressursforvaltning i petroleumsvirksomheten

**§ 1. Formål**

Formålsbestemmelsen fastslår at forskriften blant annet skal ivareta hensyn til tredjepart i forbindelse med *geofysisk datainnsamling*. Da det er mer presist å bruke begrepet «geofysisk undersøkelse» foreslår OD at siste setning i bestemmelsen endres. Begrepet «geofysisk undersøkelse» vil bli omtalt og utdypet i veileder til ressursforskriften.

**§ 2. Virkeområde**

Virkeområdet til forskriften er fastslått til å være «ressursforvaltning i petroleumsvirksomheten på områder som omfattes av petroleumsloven § 1-4». Dette vil også omfatte CO₂ transport og lagring som er del av petroleumsvirksomhet etter petroleumsforskriften kapittel 4a. Ordlyden foreslås endret for å unngå dobbeltregulering. Det vises til utfyllende informasjon i innledningen. Forhold omkring forskriftens virkeområde vil bli utdypet i veileder til ressursforskriften.

**§ 3. Definisjoner**

Det foreslås at krysshenvisning i bokstav w korrigeres da nåværende henvisning er feil.

OD foreslår at siste ledd endres slik at det kommer klart frem at definisjonene i petroleumsloven og petroleumsforskriften gjelder tilsvarende for ressursforskriften.

**§ 4. Format og måleenheter**

Bestemmelsen regulerer formatkrav til materiale og dokumentasjon. OD foreslår at siste ledd endres slik at det kommer klart frem at det i dokumentasjon til myndighetene *skal* brukes metriske enheter i henhold til SI-systemet da det i praksis ikke finnes noen unntak fra dette.

**§ 6. Melding i forbindelse med undersøkelser**

I § 6 stilles det krav om melding av undersøkelser før undersøkelsen starter og mens undersøkelsesaktiviteten pågår. Bestemmelsen er skrevet om og harmonisert med § 12 og petroleumsforskriften § 6 og 30. Forslagene til endringer må sees i sammenheng med forslagene til endringer i petroleumsforskriften §§ 6 og 30 som Olje- og energidepartementet (OED) sender på høring. Det foreslås i tillegg et par språklige justeringer som ikke er av materiell betydning.

I første ledd foreslås et par språklige justeringer som ikke innebærer materielle endringer. I tillegg foreslås det at rettighetshaver skal melde undersøkelser til «Forsvaret» istedenfor til «Forsvarsdepartementet» da dette er korrekt angivelse.

Andre ledd regulerer hvilke opplysninger som skal meldes inn fem uker før undersøkelsesaktiviteten starter. En del av disse opplysningene har myndighetene ikke behov for, så lenge i forkant og i praksis blir dette heller ikke gjort. OD foreslår derfor at bestemmelsen deles opp i de opplysningene som må meldes inn *fem uker før* og de opplysningene som kun må meldes inn *før* undersøkelsesaktiviteten starter. For sistnevnte opplysninger er det tilstrekkelig at disse meldes inn i forkant av oppstarten. De to ulike kategoriene av opplysninger reguleres henholdsvis i andre ledd og i nytt åttende ledd. OD foreslår videre at *opplysninger om eierforhold til data som samles inn* (nåværende bokstav o) og *estimat for datavolum i antall terrabyte* (nåværende bokstav p) unntas fra plikten til innmelding. Dette er opplysninger som myndighetene ikke lenger har behov for å motta. Som følge av endringen vil bokstavnummereringen i andre ledd endres.

I tredje ledd foreslås det at henvisningen til hvem som skal motta opplysninger som sendes inn, «overnevnte myndigheter», strykes da dette fremgår av sammenhengen med første ledd. Dette vil forenkle bestemmelsen og er ikke av materiell betydning. Tilsvarende endring foreslås for fjerde, sjette og nytt siste ledd.

I nytt åttende ledd foreslås det at det tas inn en opplisting av de opplysninger som skal innmeldes *så snart som mulig, men senest før oppstartstidspunktet*, ref. ovenfor. Etterfølgende ledd endrer nummerering som følge av endringen. Det tas inn et nytt krav i bestemmelsen om innmelding av «rettighetshavers vurdering av om resultatene mv. fra undersøkelsen skal være omsettelige.». Dette er opplysninger som OD har behov for å motta og de er tatt inn som del av meldesystemet. Kravet fremkommer av petroleumsforskriften § 6 åttende ledd (femte ledd i OEDs høringsforslag), men det foreslås at dette også inntas i ressursforskriften for å få en fullstendig oversikt over de opplysningene som skal meldes inn.

I nytt niende ledd er det foretatt et par språklige justeringer som ikke er av materiell betydning.

**§ 8. Krav ved gjennomføring av seismisk undersøkelse**

Bestemmelsen regulerer hvordan en seismisk undersøkelse skal gjennomføres. I tredje ledd reguleres plikten for et følgefartøy til å ha en passiv rolle. Det foreslås ingen endring i forskriftsbestemmelsen, men i veilederen til ressursforskriften vil det tas inn en presisering om at dette kravet innebærer at følgefartøyet kun i særskilte tilfeller kan ta kontakt med andre fartøyer i området. Dette vil for eksempel kunne bli aktuelt dersom et fartøy holder en kurs eller foretar en manøver som ikke er forenelig med sikker navigasjon og det er grunn til å anta at dette kan forårsake skade på personell, fartøy, utstyr eller redskap. Det er en forutsetning at andre tilgjengelige kommunikasjonskanaler har blitt forsøkt brukt før følgefartøyet benyttes som middel til å avverge skade.

**§ 9. Krav om fiskerikyndig person om bord i fartøy som foretar geofysisk undersøkelse**

I § 9 stilles det krav til fiskerikyndig person. Dersom det er tvil om hvorvidt det er nødvendig med fiskerikyndigperson om bord i fartøyet av hensyn til fiskerivirksomheten i området, har Oljedirektoratet den avgjørende myndighet til å bestemme dette. I denne vurderingen er det dialog med Fiskeridirektoratet. For å tydeliggjøre dette og for at forskriften skal samsvare med ordlyden i petroleumsforskriften § 6 og § 30, foreslås det å ta inn et tillegg i første ledd om at Oljedirektoratet i tvilstilfeller har avgjørende myndighet *i samråd med Fiskeridirektoratet.*

I andre ledd reguleres plikten til innsendelse av navn på fiskerikyndig person. Dette er også regulert i § 6. For å unngå dobbeltregulering foreslås det at dette leddet i bestemmelsen slettes.

I tillegg foreslås en språklig justering som ikke er av materiell betydning.

**§ 10. Posisjonsrapportering i forbindelse med geofysisk undersøkelse**

Bestemmelsen omhandler plikten for et fartøy som utfører geofysisk undersøkelse til å ha om bord og benytte utstyr som overvåker og rapporterer fartøyets posisjon og bevegelser. For å tydeliggjøre bestemmelsen foreslås det at nåværende tredje ledd inkorporeres som del av første ledd. Dette innebærer ikke en materiell endring.

I tredje og fjerde ledd reguleres plikten til rapportering av fartøyets posisjon. Slik posisjonsrapportering er i dag innebygd i det utstyret fartøyet er pliktig til å ha om bord og dette kan ikke skrus av. Beskrivelsen i bestemmelsens tredje ledd er således utdatert og det foreslås derfor at dette leddet i bestemmelsen slettes.

Etterfølgende leddnummerering vil som følge av endringen endres.

**§ 11. Krav til fiskerikyndig person om bord i fartøy som foretar geofysisk undersøkelse**

I andre ledd er det krav om at den som skal delta på kurs har vært «aktiv fisker» i minst 12 måneder til sammen i løpet av de siste fem årene. Dette kravet foreslås endret slik at vedkommende i løpet av femårsperioden må ha vært «*aktiv fisker eller hatt tilsvarende relevant erfaring*» i minst 12 måneder til sammen. Bakgrunnen for endringen er at det er mangel på fiskerikyndige personer og således et ønske om at det skal blir enklere å rekruttere fiskerikyndige personer. Vilkåret «*tilsvarende relevant erfaring*» vil bli utdypet i veilederen til ressursforskriften.

Videre er det i andre ledd et krav at den fiskerikyndige dokumenterer kunnskap om fiskeriaktiviteten i de farvann hvor fartøyet som foretar geofysisk undersøkelse skal operere, differensiert etter sør for 62 grader nord, mellom 62 og 67 grader nord, og nord for 67 grader nord. Det foreslås en endring hvor de to sistnevnte havområdene slås sammen, slik at det kun differensieres mellom sør for 62 grader nord og nord for 62 grader nord. Slik sammenslåing anses som forsvarlig da de største forskjellene knyttet til fiskeriaktivitet er sør og nord for 62 grader og det er noe mindre forskjeller mellom sør og nord for 67 grader. Også denne endringen gjøres for å gjøre det enklere å rekruttere fiskerikyndige personer.

I bestemmelsens tredje ledd stilles det krav om at den fiskerikyndige i løpet av de siste fem årene har vært aktiv fisker eller fiskerikyndig person i minst tolv måneder til sammen. Beregningen av denne aktivitetsperioden (fartstiden) skjer i praksis i henhold til forskrift 22. desember 2011 nr. 1523 om kvalifikasjoner og sertifikater for sjøfolk § 16. For å tydeliggjøre hva som er utgangspunktet for beregningen foreslås det å innta dette i forskriftens tredje ledd.

I tillegg foreslås en språklig justering som ikke er av materiell betydning.

**§ 12. Traséundersøkelser og andre grunnundersøkelser**

I § 12 reguleres det hvordan traséundersøkelser og andre grunnundersøkelser skal innmeldes. § 12 er en særregel som gjør enkelte unntak fra den generelle bestemmelsen om meldeplikt i § 6 når det gjelder traséundersøkelser og andre grunnundersøkelser. Bestemmelsen er endret og harmonisert med § 6 og petroleumsforskriften § 6 og 30. Forslagene til endringer må sees i sammenheng med forslagene til endringer i petroleumsforskriften §§ 6 og 30 som OED sender på høring.

I første ledd er det tatt inn en henvisning til ressursforskriften § 6 for å tydeliggjøre hvilken bestemmelse innmelding av traséundersøkelser og andre grunnundersøkelser skal skje etter. I tillegg er det foretatt en språklig endring for å tydeliggjøre bestemmelsen.

I andre ledd gis det en opplisting av i hvilke tilfeller det er unntak fra meldeplikten. Opplistingen er teknologiavhengig, og det er stadig behov for en oppdatering av denne når det tilkommer ny teknologi. En slik bestemmelse er uhensiktsmessig og det foreslås derfor å utforme unntaket som en mer funksjonell bestemmelse. Meldepliktens formål er å sikre samhandling på havet ved at petroleumsinteresser veies opp mot hensynet til fisk og marine dyr, sårbare områder og næringsinteresser på havet. Unntak fra meldeplikt er aktuelt dersom undersøkelsesaktiviteten antas å ha ingen, eller svært begrenset, innvirkning på slike interesser. Generelt vil dette kunne være tilfelle dersom aktiviteten har lite lydvolum og dekker et begrenset areal og et begrenset tidsintervall. Det foreslås å formulere unntaket som et kumulativt krav om at undersøkelsen gjennomføres uten bruk av seismikk og at den samtidig vil ha liten eller ingen påvirkning på sårbare områder, fisk og marine dyr eller næringsaktivitet. Unntaket vil blant annet omfatte kartlegging med skrogmontert eller ROV-montert utstyr, som for eksempel kamera, videokamera, multistråle ekkolodd, penetrerende ekkolodd, sonar, sidesøkende sonar, magnetometer og akustisk eller elektromagnetisk rørdetektor. Bestemmelsen vil bli utdypet i veileder til ressursforskriften.

Det fremkommer tydelig av § 6 første ledd siste setning at bestemmelsen gjelder for alle typer geofysiske undersøkelser, inkludert traséundersøkelser og andre grunnundersøkelser. Det foreslås derfor at siste ledd i § 12 strykes da denne anses som overflødig.

**§ 13. Registrering av brønner, tillatelse til leteboring og boreprogram**

Bestemmelsen regulerer rettighetshavers plikt til å sende inn boreprogram. Det foreslås ingen endring i forskriftsbestemmelsen, men i veilederen til ressursforskriften vil det bli inntatt at utfylt prospektskjema og siste oppdaterte prospektomriss skal inngå i programmet for letebrønner og utvinningsbrønner med letemål.

**§ 16. Geologisk og reservoarteknisk****datainnsamling i forbindelse med bore- og brønnaktivitet**

Det foreslås en språklig justering som ikke er av materiell betydning.

I veileder til ressursforskriften vil det bli presisert at begrepet «bør», i tilknytning til krav om datainnsamling, betyr at rettighetshaver skal ha dialog med Oljedirektoratet for å avklare omfanget av datainnsamlingen.

**§ 24. Vederlagsfrihet (NY)**

Det er et fastslått i petroleumsloven §10-4 at innsending av materiale og dokumentasjon til myndighetene kan kreves vederlagsfritt overlevert. I ressursforskriften fremkommer det i flere bestemmelser at innsending skal skje vederlagsfritt, men dette er ikke regulert konsekvent i alle rapporteringsbestemmelsene i ressursforskriften kap. 4. For å forenkle forskriftsteksten og for å tydeliggjøre kravet, foreslås det en ny bestemmelse som fastslår at innsending av materiale og dokumentasjon skal skje vederlagsfritt.

Dette medfører at presiseringen om vederlagsfrihet strykes i §§ 25, 27 og 29.

For i størst mulig grad opprettholde paragrafnummereringen i forskriften endres de foregående bestemmelsene fra §§ 21 til 24 til §§ 20 til 23.

**§ 25. Geofysiske data**

Bestemmelsen regulerer rettighetshavers plikt til å sende geofysiske data til OD. Fristen for slik innsendelse er, etter første ledd, «så snart som mulig og senest innen tre måneder». OD erfarer at fristen på tre måneder er for kort og den overholdes ikke i praksis. Prosesseringsmetodene er mer kompliserte og tar lenger tid i dag enn det som var tilfellet da regelen ble fastsatt. OD foreslår derfor at fristen endres til 12 måneder. Hovedregelen er likevel at innsending skal skje «så snart som mulig». Ordlyden er omskrevet for å tydeliggjøre dette.

I første ledd bokstav a, fastsettes det rapporteringsplikt for «seismiske feltdata med nødvendige navigasjonsdata». I praksis innrapporteres alle typer geofysiske feltdata, inkludert gravimetriske, magnetiske og elektromagnetiske data etter denne bestemmelsen. For å reflektere praksis foreslår OD at ordlyden endres til «*geofysiske* feltdata med nødvendige navigasjonsdata».

Presiseringen om vederlagsfrihet strykes i bestemmelsens første ledd, ref. kommentarer til § 24.

Rettighetshaver er etter bestemmelsen forpliktet til å sende inn data som etter rutinemessig prosessering blir videre bearbeidet. Veileder til ressursforskriften vil bli utdypet med et punkt om at dette ikke innbefatter fortløpende justeringer av sammenstillinger (merger) i forbindelse med geofysisk arbeid hvor det ikke gjøres betydelige endringer i delkomponentenes karakter. Slike sammenstillinger (merger) er ofte sammensatt av små deler av datasett hvor OD har tilgang til bedre datasett enn det disse sammenstillingene representerer. Slike sammenstillinger utgjør en betydelig mengde data og for OD er det tilstrekkelig å motta datasett fra endelige prosesseringer. Dersom en sammenstilling justeres pre-stack skal denne likevel sendes inn.

**§ 27. Geofaglig materiale og dokumentasjon fra utvinningstillatelser ved tilbakelevering, oppgivelse, bortfall og utløp**

Det foreslås en språklig justering i første ledd som ikke er av materiell betydning.

Presiseringen om vederlagsfrihet strykes i bestemmelsens andre ledd, ref. kommentarer til § 24.

**§ 29. Innsendelse av prøver og preparater fra brønner**

Bestemmelsen regulerer rettighetshavers plikt til å sende inn prøver og preparater fra brønner til OD. I femte ledd reguleres plikten til innsendelse av palynologiske preparater. OD skal motta palynologisk preparat fra alle prøvedyp hvor palynologiske preparater blir produsert. Det er ikke noen plikt for operatøren til å lage to sett, der ett sett beholdes og ett sett sendes til OD. Prøvene blir skannet hos OD og tilgjengeliggjøres etter 2 år (ref. Avatara prosjektet). For å tydeliggjøre dette foreslås ordlyden endret til «Det skal sendes palynologiske preparater fra borekaks, sideveggskjerner og konvensjonelle kjerner fra alle prøvedyp.»

Presiseringen om vederlagsfrihet strykes i bestemmelsens første ledd, ref. kommentarer til § 24.

I tillegg foreslås et par språklig justering som ikke er av materiell betydning.

I veileder til ressursforskriften vil det tas inn en presisering om at det for palynologiske preparater ikke skal brukes glyceringelatin som monteringsmedium. Glyceringelatin inneholder vann og er således ikke er et permanent monteringsmedium. Preparater laget av glyceringelatin tørker ut etter fem til femten år og medfører tap av verdifull biostratigrafisk informasjon.

**§ 30. Brønndata**

Det foreslås en språklig justering som ikke er av materiell betydning.

**§ 31. Tolkede brønndata**

I bestemmelsens andre ledd bokstav b reguleres plikten til å sende inn prognose og resultat. Plikten til slik innsending gjelder for utvinningsbrønnbaner med funn og for alle undersøkelsesbrønner, ikke kun undersøkelsesbrønner med funn. For å tydeliggjøre dette foreslås det en endring i ordlyden. Endringen har ingen materiell betydning.

**§ 32. Statusrapport før oppstart av produksjon**

I henhold til bestemmelsen skal rettighetshaver, innen *seks* uker før planlagt produksjonsstart på feltet, sende en statusrapport til OD. Statusrapporten er et viktig underlagsmateriale for ODs behandling av samtykke til oppstart og videreføring etter pf. § 30a. Fristen for å søke om slikt samtykke er i henhold til veilederen for samtykke til oppstart og videreføring, *ni* uker. For å sikre at dette materialet foreligger, samtidig som søknad om samtykke sendes inn, foreslår OD at fristene harmoniseres til *ni* uker. Dette vil også medføre mindre arbeid for rettighetshaver. Statusrapporten omhandler mange av de samme temaene som skal berøres i samtykkesøknaden og det kan da henvises til statusrapporten i samtykkesøknaden. Det vises i så måte til ODs [veileder til statusrapport før oppstart av produksjon](https://www.npd.no/globalassets/1-npd/regelverk/tematiske-veiledninger/oppstart-av-prod-n.pdf) og [veileder til samtykke](file:///C://Users/KSR/Downloads/samtykke-oppstart-veiledning%20(6).pdf) kap 2.

I henhold til bestemmelsen skal rettighetshaver sende OD en statusrapport før oppstart av produksjon.Bestemmelsen oppgir hva som skal beskrives i rapporten. OD foreslår at bestemmelsen forenkles og at detaljene om hva som skal inngå i rapporten tas inn i veileder til statusrapport/ressursforskriften. I veilederen vil det fremkomme at rapporten også skal oppgi hva som er *status på evt. vilkår gitt ved godkjenning av plan for utbygging og drift*. Dette inntas for at myndighetene enklere skal kunne se til at evt. vilkår blir oppfylt.

**§ 35. Innhold i årlig statusrapport for felt i produksjon**

I utkast til ny måleforskrift § 97 stilles det krav om at årlig statusrapport i nødvendig utstrekning skal inneholde opplysninger om måling, målesystem og allokering. For å reflektere dette foreslås en endring av § 35. Veileder til årlig statusrapport vil oppdateres med utfyllende informasjon.

**§ 37. Tilgang til Oljedirektoratets geologiske prøvemateriale**

I ODs geobank oppbevarer OD geologisk prøvemateriale fra lete- og produksjonsbrønner av borekaks, konvensjonelle kjerner (ikke sideveggskjerner) og olje fra funn og felt. Det har vært langvarig praksis for at dette materialet er stilt til disposisjon til oljeselskaper og akademia ved at OD, etter søknad, gir rett til uttak på visse betingelser. OD foreslår at denne praksisen kodifiseres ved å fastsette en ny bestemmelse som fastslår at OD etter søknad kan gi tilgang til materiale fra geobanken. Bestemmelsen foreslås tatt inn som et nytt første ledd i § 37. Nåværende første ledd blir dermed nytt andre ledd. For å reflektere bestemmelsens innhold foreslås det at overskriften endres. Det er under utarbeidelse en egen veileder til bestemmelsen. Denne blir tilgjengelig på npd.no.

Nytt andre ledd (nåværende første ledd) foreslås endret ved at «rettighetshaver» endres til «den som får utlevert geologiske prøvemateriale» da uttak fra geobanken ikke er begrenset til de som er rettighetshavere etter petroleumsloven. Videre foreslås det en omskriving av teksten i andre setning for å klargjøre at dersom det produseres tynnslip, mikropalentologiske og palynologiske preparater skal ett sett sendes til OD sammen med fullstendig sluttrapport og analyseresultater fra alle studier.

# Forslag til endringer i forskrift om dokumentasjon ved lagring av CO₂ på sokkelen

**Oppdateringer i henhold til ressursforskriften**

Forskriften foreslås oppdatert med flere av de samme endringene som ble gjort ved revisjon av ressursforskriften i 2020 (med virkning fra 1.1.2021). Det vises til [høringsnotat](https://www.npd.no/regelverk/horinger/horing--forslag-til-endringer-i-ressursforskriften/) fra 2020 til ressursforskriften for begrunnelse for endringene. Forskriftene er langt på vei sammenfallende, og endringene i ressursforskriften bør reflekteres i forskrift om dokumentasjon ved lagring av CO₂ på sokkelen. I den grad disse endringene er sammenfallende er det nedenfor vist til høringsnotatet fra 2020 (høringsnotat til ressursforskriften). Endringene er tilpasset CO₂ lagringsområdet der dette er nødvendig. Dette er kommentert særskilt nedenfor.

De endringene som foreslås i denne høringen for ressursforskriften vil også være aktuelle for forskrift om dokumentasjon ved lagring av CO₂ på sokkelen. I den grad disse endringene er sammenfallende er det nedenfor vist til punkt 2 ovenfor.

**Hjemmelshenvisning**

OD foreslår å endre henvisningen til LOV-1963-06-21-12-§ 3. Lov om andre undersjøiske naturforekomster ble endret i 2019 og § 1 i gjeldende lov erstatter § 3 i tidligere versjon. Det foreslås derfor å endre henvisningen til LOV-1963-06-21-12-§ 1.

**§ 1. Formål**

OD foreslår at begrepet «seismisk datainnsamling» erstattes med begrepet «geofysisk undersøkelse». For begrunnelse vises til høringsnotat til ressursforskriften § 1 og punkt 2 i foreliggende høringsnotat.

**§ 2. Virkeområde**

For å tydeliggjøre grensen mot ressursforskriftens virkeområde (se punkt 2 over) foreslår OD at det tas inn en presisering av at forskriften får anvendelse både for lagring av CO₂ som ledd i petroleumsvirksomhet og for lagring av CO₂ utenfor petroleumsvirksomhet. Forhold omkring forskriftens virkeområde vil bli utdypet i veileder til forskrift om dokumentasjon ved lagring av CO₂ på sokkelen.

**§ 3. Definisjoner**

OD foreslår enkelte språklige justeringer i noen av definisjonene i § 3 for å gjøre dem mer presise. Dette inkluderer en utvidet beskrivelse av begrepet «brønn» i bokstav d. Omskrivingene innebærer ingen materiell endring. Endringene tilsvarer i all hovedsak endringene vedtatt i ressursforskriften. For begrunnelse vises til høringsnotat til ressursforskriften § 3.

For å sikre samsvar mellom ressursforskriften og forskrift om dokumentasjon ved lagring av CO₂ på sokkelen foreslås det at det tas inn en definisjon av «formasjonstestlogging» i forskriften under bokstav j og at definisjonen av «CDP km» tas ut.

OD foreslår at det tas inn en definisjon av begrepet «takbergart» i bokstav o: «En bergart som ligger oppå et reservoar og som er så lite gjennomtrengelig at den under naturlige forhold forhindrer vertikal utsiving av gass, olje eller CO2 fra reservoaret». Det er foreslått nye bestemmelser i tilknytning til dette begrepet, blant annet foreslås det at det tas inn et krav om at styrken på aktuelle takbergarter skal testes. Det er således hensiktsmessig at begrepet defineres.

Som følge av endringene endres den videre bokstavbenevningen i bestemmelsen.

OD foreslår at siste ledd endres slik at det klart fremkommer at definisjonene i petroleumsloven, petroleumsforskriften og forskrift om lagring og transport av CO2 på sokkelen gjelder fullt ut for forskrift om dokumentasjon ved lagring av CO₂ på sokkelen. I tillegg foreslås det enkelte språklige endringer som ikke er av materiell betydning.

**§ 4. Format og måleenheter**

I § 4 stilles det krav til bruk av metriske enheter i henhold til SI-systemet i all dokumentasjon til myndighetene. Krav til format og måleenheter vil være tilsvarende på CO₂ lagringsområdet som for petroleumsområdet, og OD foreslår derfor at bestemmelsen oppdateres slik at ordlyden samsvarer med ressursforskriften.

Videre foreslås det enkelte språklige endringer som ikke er av materiell betydning.

**§ 5. Ansvar etter denne forskrift**

Det foreslås enkelte språklige endringer som ikke er av materiell betydning.

**§ 6. Melding i forbindelse med undersøkelser**

I § 6 stilles krav om melding av undersøkelser senest fem uker før en undersøkelse starter, samt krav om at senere endringer meldes inn, bla dersom en undersøkelsesaktivitet ønskes videreført ut over innmeldt tidspunkt for avslutning. Det foreslås et nytt femte ledd som presiserer at innmelding i meldesystemet også må foretas dersom en undersøkelse starter opp tidligere enn opprinnelig innmeldt tidspunkt. Videre foreslås det at innmeldingsfristen ved fortsettelse av undersøkelser ut over opprinnelig innmeldt varighet i syvende ledd endres til 5 dager. Endringene tilsvarer endringene vedtatt i ressursforskriften. For begrunnelse vises til høringsnotat til ressursforskriften § 6.

Det foreslås videre de samme endringene som foreslås for ressursforskriften § 6 i denne høringen, se punkt 2.

Det er også foreslått noen oppdateringer av ordlyden for å bringe denne i samsvar med ordlyden i ressursforskriften. I tillegg foreslås enkelte språklige justeringer som ikke er av materiell betydning.

**§ 7. Betegnelse på og klassifisering av undersøkelser**

Det foreslås de samme endringene som foreslås for ressursforskriften § 6 i denne høringen, se punkt 2.

**§ 8. Krav ved gjennomføring av seismisk undersøkelse**

OD foreslår at det tas inn samme presisering i første ledd som er tatt inn i ressursforskriften når det gjelder fravikelse fra kravet om gradvis oppstart. De to forskriftene er ment å skulle praktiseres likt på dette området og dette bør reflekteres i ordlyden.

OD foreslår også at begrepet «seismisk undersøkelse» i andre ledd endres til «undersøkelse» for å presisere at bestemmelsen gjelder for alle fartøy med følgefartøy, ikke bare seismiske fartøy. Endringen tilsvarer endringene vedtatt i ressursforskriften.

Veileder til forskrift om dokumentasjon ved lagring av CO₂ på sokkelen vil bli oppdatert med de samme endringene som veileder til ressursforskriften. Se omtale under punkt 2.

**§ 9*.* Krav om fiskerikyndig person om bord i fartøy som foretar geofysisk undersøkelse**

OD foreslår at begrepet «seismisk undersøkelse» erstattes» med begrepet «geofysisk undersøkelse». Endringene tilsvarer endringene vedtatt i ressursforskriften. For begrunnelse vises til høringsnotat til ressursforskriften § 9.

Det foreslås videre de samme endringene som foreslås for ressursforskriften § 9 i denne høringen, se punkt 2.

Det er også foreslått noen oppdateringer i ordlyden for å bringe denne i samsvar med ordlyden i ressursforskriften.

**§ 10. Posisjonsrapportering i forbindelse med geofysisk undersøkelse**

I § 10 stilles det krav til utstyr for posisjonsrapportering på fartøy som utfører seismisk undersøkelse. I første ledd andre punktum er det tatt inn et forbud mot å slå av, skade, ødelegge eller manipulere utstyret. OD foreslår å slette dette kravet da krav om funksjonelt utstyr anses dekket gjennom den eksisterende ordlyden i første ledd første punktum om at fartøyet «skal ha om bord og benytte utstyr som overvåker og rapporterer fartøyets posisjon og bevegelser så lenge undersøkelsesaktiviteten pågår». Forslaget til endring medfører ingen materiell endring.

OD foreslår at begrepet «seismisk undersøkelse» erstattes» med begrepet «geofysisk undersøkelse».

Overnevnte endringer tilsvarer endringene vedtatt i ressursforskriften. For begrunnelse vises til høringsnotat til ressursforskriften § 10.

Det foreslås videre de samme endringene som foreslås for ressursforskriften § 10 i denne høringen, se punkt 2.

Det er også foreslått noen oppdateringer i ordlyden for å bringe denne i samsvar med ordlyden i ressursforskriften. I tillegg foreslås enkelte språklige justeringer som ikke er av materiell betydning.

**§ 11. Krav til fiskerikyndig person om bord i fartøy som foretar geofysisk undersøkelse**

OD foreslår at begrepet fartøy som foretar «seismisk» undersøkelse endres til fartøy som foretar «geofysisk» undersøkelse.

Videre foreslås det at den som skal delta på kurs må dokumentere at vedkommende i løpet av de siste fem årene har vært aktiv fisker i minst tolv måneder til sammen. Det er ikke tilstrekkelig at vedkommende må *kunne* dokumentere dette slik bestemmelsen er formulert i dag. Ordlyden foreslås endret i tråd med dette.

Kravene til logg for fiskerikyndig foreslås flyttet fra § 26 til § 11 femte ledd. Det er hensiktsmessig at alle bestemmelser om krav til fiskerikyndig samles i en bestemmelse. Ordlyden i nytt femte ledd foreslås noe endret i forhold til ordlyden i eksisterende § 26. Det foreslås blant annet at begrepet «loggbok» erstattes med «logg» for å tydeliggjøre at det ikke er tale om en fysisk bok som skal føres.

Overnevnte endringer tilsvarer endringene vedtatt i ressursforskriften. For begrunnelse vises til høringsnotat til ressursforskriften § 11.

Det foreslås videre de samme endringene som foreslås for ressursforskriften § 11 i denne høringen, se punkt 2.

Det er også foreslått noen oppdateringer i ordlyden for å bringe denne i samsvar med ordlyden i ressursforskriften. I tillegg foreslås enkelte språklige justeringer som ikke er av materiell betydning.

**§ 12. Traséundersøkelser og andre grunnundersøkelser**

Det foreslås enkelte språklige justeringer som ikke er av materiell betydning.

Det foreslås videre de samme endringene som foreslås for ressursforskriften § 12 i denne høringen, se punkt 2.

Veileder til forskrift om dokumentasjon ved lagring av CO₂ på sokkelen vil bli oppdatert med de samme endringene som veileder til ressursforskriften. Se omtale under punkt 2.

**§ 13. Registrering av brønner, tillatelse til leteboring og boreprogram**

Bestemmelsene om registrering, boretillatelse og boreprogram er i dag fordelt på tre bestemmelser: §§ 13, 14 og 15. OD ser at dette medfører unødvendige gjentagelser og foreslår derfor at bestemmelsene slås sammen til en bestemmelse i § 13, i tillegg til at det foretas enkelte språklige justeringer. Dette medfører at §§ 14 og 15 oppheves. Det foreslås at den etterfølgende paragrafnummereringen i forskriften beholdes uendret.

Videre foreslås det at fristene for innhenting av betegnelse, klassifisering og registreringsnummer, søknad om tillatelse til leteboring og innsendelse av boreprogram endres tilsvarende som fristene etter ressursforskriften § 13. Fristene vil etter endringen være som følger:

For letebrønner og andre brønner med letemål

* Innhenting av betegnelse, klassifisering og registreringsnummer: 2 uker før planlagt borestart
* Søknad om tillatelse til leteboring: 2 uker før planlagt borestart
* Innsendelse av boreprogram: 2 uker før planlagt borestart

For injeksjons- og observasjonsbrønner

* Innhenting av betegnelse, klassifisering og registreringsnummer: 2 uker før planlagt borestart
* Innsendelse av boreprogram: 2 virkedager før planlagt borestart

Overnevnte endringer tilsvarer endringene vedtatt i ressursforskriften. For begrunnelse vises til høringsnotat til ressursforskriften § 11. Endringene er tilpasset CO₂ lagringsområdet ift benevnelse av brønner.

**§ 14. Boreprogram**

Bestemmelsen oppheves som følge av §§ 13, 14 og 15 slås sammen.

**§ 15. Tillatelse til leteboring**

Bestemmelsen oppheves som følge av §§ 13, 14 og 15 slås sammen.

**§ 16. Geologisk og reservoarteknisk****datainnsamling i forbindelse med bore- og brønnaktivitet**

§ 16 andre ledd regulerer plikten til innsamling av borekaksprøver. Kravet for undersøkelsesbrønner og avgrensningsbrønner (bokstav a og b) er at det tas borekaksprøver av alle bergartstyper fra alle geologiske formasjoner som blir boret. Kravet for injeksjonsbrønner er at det i et representativt utvalg skal tas borekaksprøver av alle bergartstyper fra alle geologiske formasjoner i reservoarintervallet. Ved vedtakelse av forskriften i 2017 ble ved en inkurie bestemmelsen utformet slik at kravet om innsamling av borekaksprøver fra avgrensningsbrønner ble tatt inn i bokstav b), med den konsekvens at det for avgrensningsbrønner kun skulle innsamles borekaksprøver fra reservoarintervallet. Praksis har likevel vært at det skal samles inn borekaksprøver i avgrensningsbrønner fra alle geologiske formasjoner, ikke bare fra reservoarintervallet. Bestemmelsene er skrevet om for å rette dette. Istedenfor å bruke begrepene *undersøkelsesbrønn* og *avgrensningsbrønn* foreslås det at samlebegrepet «letebrønn» benyttes, jf. definisjonen i § 3 bokstav l. Endringen henger sammen med den foreslåtte endringen i § 28. Endringen tilsvarer endringen vedtatt i ressursforskriften, ref. høringsnotat til ressursforskriften § 16.

Videre foreslås det at det i andre ledd bokstav b inntas et krav om at det skal det tas borekaksprøver av alle bergartstyper fra alle geologiske formasjoner i reservoarintervallet og i *observasjonsbrønner*. Det kan bli aktuelt å bore observasjonsbrønner som tiltak for blant annet overvåking av trykkutvikling i reservoaret eller migrasjon av CO2. En dedikert observasjonsbrønn bores gjerne et stykke fra injeksjonsbrønnen og datainnsamling ved boring vil være nyttig for å modellere lagringskapasitet og migrasjon av CO2. Endringen medfører også en endring i § 28, ref. nedenfor.

I andre ledd bokstav d foreslås det at det tas inn et nytt krav om størrelsen på mellomrommet mellom borekaksprøvene i reservoarer som kan være aktuelle for lagring eller migrasjon av CO₂. Bestemmelsen tilsvarer ressursforskriften § 16 andre ledd bokstav d, men er tilpasset CO₂ lagringsvirksomheten.

Bestemmelsen i andre ledd bokstav e foreslås endret slik at den er tilpasset CO₂ lagringsvirksomheten. Kravet er at det i undersøkelsesbrønner skal tas minst en konvensjonell kjerne i alle reservoarintervall *der det kan være aktuelt å lagre CO₂*. I tillegg foreslås det å innta et krav om at *det bør tas nødvendige kjerner av potensielle takbergarter og reservoarformasjoner*. Takbergarten over CO2-lageret er sentralt for sikker lagring av CO2. Gode data for å kunne kartlegge tilstedeværelse, forseglingsegenskaper og styrke er derfor viktig for å kunne planlegge injeksjon av CO2. Kjerner gir en nødvendig geologisk forståelse av takbergarten og materiale til å gjøre detaljerte analyser.I veileder til forskrift om dokumentasjon ved lagring av CO₂ på sokkelen vil det bli presisert at begrepet «bør» i tilknytning til krav om datainnsamling forutsetter dialog med Oljedirektoratet for å avklare omfanget av datainnsamlingen.

Det foreslås at det tas inn et nytt krav i andre ledd bokstav j om at *styrken på aktuelle takbergarter skal testes i utvalgte brønner/brønnbaner*. Takbergarten over CO2-lageret er sentralt for sikker lagring av CO2. Gode data for å kunne kartlegge tilstedeværelse, forseglingsegenskaper og styrke er derfor viktig for å kunne planlegge injeksjon av CO2.Test av takbergarten gir informasjon om hvilket trykk bergarten kan tåle før den sprekker opp og CO2 kan lekke ut av reservoaret. Innholdet i kravet vil beskrives nærmere i veileder til forskrift om dokumentasjon ved lagring av CO₂ på sokkelen. Data fra slike tester skal sendes OD i henhold til § 29 og inngå i sluttrapporten etter § 30. Dette vil fremgå av veileder for rapportering av brønner («blå bok»).

Som følge av endringene er bokstavbenevnelsen fra og med bokstav d endret fortløpende.

Det foreslås også enkelte språklige justeringer som ikke er av materiell betydning.

**§ 17. Informasjon om formasjonstest**

Bestemmelsen angir hvilken informasjon rettighetshaver skal sende OD i forbindelse med formasjonstest. Det foreslås at det i bestemmelsen tas inn en presisering om at informasjon til OD om formasjonstest gjelder både informasjon om reservoaret og informasjon om takbergarten. OD ønsker tilsendt informasjon fra begge typer tester da disse gir viktig informasjon om takbergarten og reservoaret. Dette er en presisering av gjeldende krav og innebærer ikke en materiell endring.

**§ 18. Rapportering under bore- og brønnaktivitet**

§ 18 regulerer krav til rapportering i forbindelse med bore- og brønnaktivitet. I andre ledd fremkommer det at slik rapportering skal skje til Oljedirektoratets boredatabase DDRS. OD forslår at denne del av bestemmelsen flyttes til veileder til forskrift om dokumentasjon ved lagring av CO₂ på sokkelen. Dette er i tråd med forskriftens øvrige systematikk. I tillegg foreslås enkelte språklige justeringer som ikke er av materiell betydning. Endringene tilsvarer endringene vedtatt i ressursforskriften, ref. høringsnotat til ressursforskriften § 18.

**§ 19. Betegnelse på undersjøisk reservoar**

I § 19 gis det bestemmelser om betegnelse av undersjøisk reservoar. OD foreslår å forenkle ordlyden i bestemmelsen for å reflektere gjeldende praksis. Endringen tilsvarer endringen vedtatt i ressursforskriften, ref. høringsnotat til ressursforskriften § 21.

**§ 20. Betegnelse på permanent plassert innretning**

I § 20 gis det bestemmelser om betegnelse av plassert innretning. OD foreslår å forenkle ordlyden i bestemmelsen for å reflektere gjeldende praksis. Endringen tilsvarer endringen vedtatt i ressursforskriften, ref. høringsnotat til ressursforskriften § 22.

**§ 21. Plugging av brønn og brønnbane**

I § 21 reguleres rettighetshavers dokumentasjonsplikt i forbindelse med plugging. Plikten gjelder både for brønner og brønnbaner, og dette foreslås tydeliggjort ved at ordlyden i overskriften endres.

I dagens forskrift er det formulert et krav om innsendelse av informasjon. Dette begrepet er noe vagt og OD foreslår at det spesifiseres at det er et aktivitetsprogram som skal sendes OD i forbindelse med plugging.

Det foreslås videre at fristen for innsendelse, som pr. i dag er tatt inn i merknaden til bestemmelsen, tas inn i selve bestemmelsen slik at denne kommer tydeligere frem. Endringen tilsvarer endringen vedtatt i ressursforskriften, ref. høringsnotat til ressursforskriften § 23.

**§ 22. Informasjon om vesentlige endringer**

Det foreslås enkelte språklige justeringer som ikke er av materiell betydning.

**§ 23. Vederlagsfrihet (ny bestemmelse)**

Det foreslås at det tas inn en ny bestemmelse som fastslår at innsending av materiale og dokumentasjon skal skje vederlagsfritt. Dette er den samme endringen som foreslås for ressursforskriften § 24 i denne høringen og det vises til punkt 2 for begrunnelse for endringen. Etterfølgende bestemmelser får ny nummerering.

**§ 24. Loggbok for fiskerikyndig person (flyttes)**

Det foreslås at innholdet i dagens § 24 om loggbok for fiskerikyndig person flyttes til § 11 femte ledd. Det er hensiktsmessig at alle bestemmelser om krav til fiskerikyndig samles i en bestemmelse. Endringen tilsvarer endringen vedtatt i ressursforskriften, ref. høringsnotat til ressursforskriften § 26.

**§ 24. Geofysiske data**

Petroleumsforskriften § 85 angir taushetspliktens lengde for geologiske, reservoartekniske og produksjonstekniske data. Taushetspliktens lengde skiller i det vesentligste mellom hvorvidt innsende data er tolkede eller ikke tolkede. Denne inndelingen ble ved forrige revisjon av ressursforskriften innarbeidet slik at det skilles mellom geofysiske data/tolkede geofysiske data og brønndata/ tolkede brønndata. OD foreslår at samme systematikk innarbeides i forskrift om dokumentasjon ved lagring av CO₂ på sokkelen, slik at bestemmelser knyttet til geofysiske data og tolkede geofysiske data reguleres i § 24 og § 25 og brønndata og tolkede brønndata i § 29 og § 30. Overskriften i § 24 endres tilsvarende. Det vises til høringsnotat til ressursforskriften § 25 for utfyllende begrunnelse. For utdypende informasjon om skillet mellom tolkede og ikke tolkede data vises det til [veileder om tolkede data](file:///C://Users/KSR/Downloads/veileder-om-tolkede-data%20(2).pdf) på npd.no.

Det foreslås videre de samme endringene som foreslås for ressursforskriften § 25 og i veilederen i foreliggende høring, se punkt 2.

I første ledd bokstav d foreslås det at kravet til innsendelse av dokumentasjon også omfatter vannkolonnedata. Dette er data som kan være nødvendige for overvåking av reservoaret og lagringslokasjon, spesielt med tanke på risiko for lekkasje.

**§ 25. Tolkede geofysiske data (ny bestemmelse)**

Det foreslås en ny § 26 hvor Oljedirektoratet, gjennom enkeltvedtak, gis hjemmel til å kunne kreve tilsendt tolkede geofysiske data. Endringen tilsvarer endringen vedtatt i ressursforskriften, ref. høringsnotat til ressursforskriften § 26.

**§ 26.** **Geofaglig materiale og dokumentasjon fra utvinningstillatelser ved tilbakelevering, oppgivelse, bortfall og utløp**

Det foreslås enkelte språklige justeringer som ikke er av materiell betydning.

Presiseringen om vederlagsfrihet strykes i bestemmelsens andre ledd, ref. kommentarer til § 23.

**§ 27. Opplysninger om endringer i rettigheter til innrapporterte data**

I § 27 reguleres rettighetshavers plikt til å opplyse om endringer i rettigheter til data. Formålet med bestemmelsen er å sikre at myndighetene til enhver tid har oppdatert informasjon om hvem som har rettigheter til data. Dette fremgår ikke tydelig nok av ordlyden i dag og denne foreslås derfor endret. Det foreslås i tillegg enkelte andre språklige justeringer som ikke er av materiell betydning. Endringene tilsvarer endringene vedtatt i ressursforskriften, ref. høringsnotat til ressursforskriften § 28.

**§ 28. Innsendelse av prøver og preparater fra brønner**

Bestemmelsen regulerer rettighetshavers plikt til å sende inn prøver og preparater fra brønner til OD.

Det foreslås at presiseringen om vederlagsfrihet strykes i bestemmelsens første ledd, ref. kommentarer til § 23.

I § 28 andre ledd reguleres plikten til innsendelse av borekaksprøver. Rapporteringskravet for undersøkelsesbrønner og avgrensningsbrønner (bokstav a og b) er at alle borekaksprøver skal sendes inn, inkludert reservoarintervallet. Rapporteringskravet for injeksjonsbrønner er at kun borekaksprøver fra reservoarintervallet skal sendes inn. Ved vedtakelse av forskriften i 2017 ble ved en inkurie bestemmelsen fastsatt slik at kravet om innsendelse av borekaksprøver fra avgrensningsbrønner ble tatt inn i bokstav b), med den konsekvens at det for avgrensningsbrønner kun skulle sendes inn borekaksprøver fra reservoarintervallet. Praksis har likevel alltid vært at alle borekaksprøver skal sendes inn fra avgrensningsbrønner. Andre ledd bokstav a og b er omskrevet for å rette opp i den feilen som ble gjort. Istedenfor å bruke begrepene *undersøkelsesbrønn* og *avgrensningsbrønn* foreslås det at samlebegrepet «letebrønn» benyttes, jf. definisjonen i § 3 bokstav l. Endringen henger sammen med den foreslåtte endringen i § 16. Endringen tilsvarer endringen vedtatt i ressursforskriften, ref. høringsnotat til ressursforskriften § 29.

I andre ledd bokstav b foreslås det i tillegg følgende endringer:

Til forskjell fra ressursforskriften foreslås det at det i henhold til bokstav b skal sendes inn borekaks fra *alle* injeksjonsbrønner, ikke kun den første brønnen. Ved CO₂ lagringsvirksomhet vil man oftere bore i områder der det er lite eksisterende data fra før og det er således behov for data fra alle brønnene for å sikre best mulig datagrunnlag. I tillegg kan det være betydelig avstand mellom injektorene. Videre foreslås det at det skal sendes inn borekaks fra hele reservoarintervallet *og takbergarten.* Borekaks fra takbergarten vil gi en mulighet til å karakterisere takbergarten på ulike steder over reservoaret. Dette er nødvendig for å få en god strategi for injeksjonen. Det foreslås også at det skal sendes inn *borekaks fra observasjonsbrønner.* Dette har sammenheng med forslag til nytt krav i § 16 om at det skal tas borekaksprøver fra observasjonsbrønner. Det vises til begrunnelsen under § 16.

Det foreslås at det tas inn nye krav i § 28 andre ledd om innsendelse til OD av digitale fargefotografier av alle borekaksprøver som samles inn fra letebrønner, samt innsendelse av måleresultat fra røntgenfluorescens-spektrometri (XRF1) av alle borekaksprøver som samles inn fra letebrønner. Dette tas inn som ny bokstav e) og f) i andre ledd. Endringene tilsvarer endringene vedtatt i ressursforskriften. For begrunnelse vises til høringsnotat til ressursforskriften § 29.

I tillegg foreslås de samme endringene i femte ledd og i veilederen som foreslås for ressursforskriften § 29 i foreliggende høring, se punkt 2.

Kravet i tredje ledd bokstav a om å sende OD en halvdel av kjernen fra den første injeksjonsbrønnen opprettholdes, selv om det for den første utvinningsbrønnen i henhold til ressursforskriften § 29 kun skal sendes inn en fjerdedel av kjernen. Disse brønnene vil ofte være boret på steder der det er boret få brønner fra før. Det kan således bli stor etterspørsel etter dette materialet.

Det foreslås også et par språklige justeringer som ikke er av materiell betydning.

**§ 29. Brønndata**

Innsendelse av brønndata er i dag hjemlet i §§ 28 og 29. Det foreslås ingen nye krav til innsendelse av data, men bestemmelsen foreslås endret slik at den ivaretar skillet mellom tolkede og ikke tolkede data. Det vises til omtale under § 24 og ny § 25. Endringen tilsvarer endringen vedtatt i ressursforskriften, ref. høringsnotat til ressursforskriften § 30.

**§ 30. Tolkede brønndata**

Innsendelse av brønndata er i dag hjemlet i §§ 28 og 29. Bestemmelsen foreslås endret slik at den ivaretar skillet mellom tolkede og ikke tolkede data. Det vises til omtale under § 24 og ny § 25.

Kravet om innsendelse av geofaglig og reservoarteknisk sluttrapport for hver brønn/brønnbane videreføres. Dette er sentral informasjon for lagringsformål. I tillegg foreslås det at det skal sendes inn *prognose og resultat for brønner med evaluering av potensialet for lagring av CO₂.* Lagringspotensialet må bekreftes for å kunne motta CO2 for lagring. Myndighetene har ansvar for å følge opp at rettighetshaverne planlegger for sikker lagring. Rettighetshaverne må dokumentere overfor myndighetene hvilke data som legges til grunn for å beregne lagringspotensialet. Innholdet i kravet vil bli utdypet veileder for rapportering av brønner («blå bok»).

**§ 31. Statusrapport før oppstart av injeksjon og lagring av CO₂**

I henhold til bestemmelsen skal rettighetshaver sende OD en statusrapport før oppstart av injeksjon og lagring av CO₂.Bestemmelsen oppgir hva som skal beskrives i rapporten. OD foreslår at bestemmelsen forenkles og at detaljene om hva som skal inngå i rapporten tas inn i veileder til forskrift om dokumentasjon ved lagring av CO₂ på sokkelen. I veilederen vil det fremkomme at rapporten også skal oppgi hva som er *status på evt. vilkår gitt ved godkjenning av plan for utbygging og drift*. Dette inntas for at myndighetene enklere skal kunne se til at evt. vilkår blir oppfylt.

**§ 32. Varsling og rapportering**

Det foreslås et par språklige justeringer som ikke er av materiell betydning. Endringene tilsvarer endringene vedtatt i ressursforskriften, ref. høringsnotat til ressursforskriften § 36.

**§ 33. Uttak fra Oljedirektoratets geologiske prøvemateriale (ny bestemmelse)**

OD har lagt til rette for at det kan søkes om uttak fra ODs geologiske prøvemateriale. Regulatoriske forhold omkring dette ble formalisert i ressursforskriften ved forrige revisjon. OD foreslår at en tilsvarende bestemmelse, formulert slik at den er tilpasset CO2 lagring, tas inn i forskrift om dokumentasjon ved lagring av CO₂ på sokkelen. Det vises til begrunnelse i høringsnotat til ressursforskriften § 37 og punkt 2 i foreliggende høringsnotat.

Etterfølgende bestemmelser får ny nummerering.

**§ 34. Tilsynsmyndighet og enkeltvedtak**

Det foreslås et par språklige justeringer som ikke er av materiell betydning. Endringene tilsvarer endringene vedtatt i ressursforskriften § 38.

**§ 35.** **Dispensasjon**

Det foreslås et par språklige justeringer som ikke er av materiell betydning. Endringene tilsvarer endringene vedtatt i ressursforskriften § 39.

# Økonomiske og administrative konsekvenser

Forslaget om å innta nye krav i forskrift om dokumentasjon ved lagring av CO₂ på sokkelen § 28 andre ledd bokstav e) og f) til innsendelse av fargefotografier og mineralanalyse av borekaksprøver vil kunne medføre økte kostnader for rettighetshaverne.

De foreslåtte endringene antas ut over dette ikke å føre til vesentlige negative økonomiske eller administrative konsekvenser

# Ikrafttredelse

OD foreslår at endringene i ressursforskriften og forskrift om dokumentasjon ved lagring av CO₂ på sokkelen trer i kraft 1. januar 2023.

# Høringsfrist

Høringsfristen er satt til 11. november 2022. Høringskommentarer kan sendes på e-post til Oljedirektoratet; [postboks@npd.no](mailto:postboks@npd.no). Høringskommentarene vil være offentlig tilgjengelige på https://www.npd.no/regelverk/horinger2/.